FI Euroopan unionin virallinen lehti C 101/34

Ilmoitus muun muassa Intiasta peräisin olevan sulfaniilihapon tuonnissa sovellettavia polkumyyntitoimenpiteitä ja Intiasta peräisin olevan sulfaniilihapon tuonnissa sovellettavia tasoitustoimenpiteitä koskevan osittaisen välivaiheen tarkastelun vireillepanosta

(2005/C 101/14)

Komissio on vastaanottanut neuvoston asetuksen (EY) N:o 384/96 (1), jäljempänä ’polkumyynnin perusasetus’, 11 artiklan 3 kohdan ja neuvoston asetuksen (EY) N:o 2026/97 (2), jäljempänä ’tukien vastainen perusasetus’, 19 artiklan nojalla pyynnön tehdä osittainen välivaiheen tarkastelu.

1. Tarkastelua koskeva pyyntö

Pyynnön esitti Kokan Synthetics & Chemicals Pvt. Ltd, jäljempänä ’pyynnön esittäjä’, joka on Intiassa toimiva viejä.

Pyyntö koskee ainoastaan toimenpiteen muotoa ja ennen kaikkea pyynnön esittäjän tarjoaman sitoumuksen hyväksyttävyyttä.

2. Tuote

Tarkasteltavana oleva tuote on Intiasta peräisin oleva sulfaniilihappo, jäljempänä ’tarkasteltavana oleva tuote’, joka luokitellaan tällä hetkellä CN-koodin ex 2921 42 10 (Taric-koodi 29214210*60). Kyseinen CN-koodi on ainoastaan ohjeellinen.

3. Voimassa olevat toimenpiteet

Tällä hetkellä Intiasta peräisin olevan sulfaniilihapon tuonnissa kannetaan neuvoston asetuksella (EY) N:o 1339/2002 (3) käyttöön otettu lopullinen polkumyyntitulli ja neuvoston asetuksella (EY) N:o 1338/2002 (4) käyttöön otettu lopullinen tasoitustulli.

4. Tarkastelun perusteet

Komissio oli jo hyväksynyt yhden pyynnön esittäjän tarjoaman sitoumuksen, kun lopulliset polkumyynti- ja tasoitustoimenpiteet otettiin käyttöön heinäkuussa 2002. Pyynnön esittäjä perui kuitenkin maaliskuussa 2004 vapaaehtoisesti sitoumuksensa väittäen, että polkumyyntitullien alaiset kiinalaiset viejät absorpoivat tullin, jolloin sitoumus ei enää ole tarkoituksenmukainen. Kiinan kansantasavallasta peräisin olevaa tuontia koskevan absorptiotarkastelun (5) jälkeen pyynnön esittäjä on jälleen valmis tarjoamaan sitoumuksen noudattaen aiempia ehtoja ja vaatimuksia, joita pidettiin soveltuvina polkumyynnin ja tukien vahingollisten vaikutusten poistamiseen. Sen vuoksi on perusteltua tarkastella pyynnön esittäjältä tulevaa tarkasteltavana olevan tuotteen tuontia koskevien toimenpiteiden muotoa.

5. Menettely

Kuultuaan neuvoa-antavaa komiteaa komissio päätti, että on olemassa riittävä näyttö osittaisen välivaiheen tarkastelun vireille panemiseksi ja panee polkumyynnin perusasetuksen 11 artiklan 3 kohdan ja tukien vastaisen perusasetuksen 19 artiklan nojalla vireille tarkastelun, joka koskee ainoastaan pyynnön esittäjän tarjoaman sitoumuksen hyväksyttävyyttä.

(a) Tietojen kerääminen ja osapuolten kuuleminen

Saadakseen tutkimuksensa kannalta tarpeellisina pitämänsä tiedot komissio ilmoittaa pyynnön esittäjälle ja Intian viranomaisille tarkastelun vireillepanosta. Pyynnön esittäjää kehotetaan antamaan tietoja ja asiaan tukevaa näyttöä tarkastelua koskevasta pyynnöstään ja ennen kaikkea tietoja sitoumuksesta, jonka se on ilmoittanut olevansa valmis tarjoamaan. Komission on saatava nämä tiedot ja asiaa tukeva näyttö tämän ilmoituksen 6 kohdan a alakohdassa asetetussa määräajassa.

Komissio kehottaa kaikkia asianomaisia osapuolia esittämään näkökantansa ja toimittamaan komissiolle asiaa koskevat tiedot sekä sitä tukevan näytön. Komission on saatava nämä tiedot ja asiaa tukeva näyttö tämän ilmoituksen 6 kohdan a alakohdassa asetetussa määräajassa.

Komissio voi lisäksi kuulla asianomaisia osapuolia, jos ne pyytävät sitä ja osoittavat, että niiden kuulemiseen on olemassa erityisiä syitä. Tällainen pyyntö on esitettävä tämän ilmoituksen 6 kohdan b alakohdassa asetetussa määräajassa.

6. Määräajat

a) Osapuolten ilmoittautumisen ja asianomaisten tietojen toimittamisen määräaika

Jotta asianomaisten osapuolten huomautukset voitaisiin ottaa tutkimuksessa huomioon, niiden on ilmoittauduttava komissiolle, esitettävä näkökantansa ja toimitettava asianomaiset tiedot 40 päivän kuluessa tämän ilmoituksen julkaisemisesta Euroopan unionin virallisessa lehdessä, jollei toisin ilmoiteta. Huomiota pyydetään kiinnittämään siihen, että useimpien perusasetuksessa säädettyjen menettelyä koskevien oikeuksien käyttö edellyttää asianomaisen osapuolen ilmoittautumista edellä mainitussa määräajassa.

b) Kuuleminen

Asianomaiset osapuolet voivat myös saman 40 päivän määräajan kuluessa pyytää tulla komission kuulemiksi.

7. Kirjalliset huomautukset ja kirjeenvaihto

Asianomaisten osapuolten on esitettävä kaikki huomautuksensa ja pyyntönsä kirjallisina (ei sähköisessä muodossa, ellei toisin ilmoiteta), ja niissä on oltava asianomaisen osapuolen nimi, osoite, sähköpostiosoite, puhelinnumero sekä faksi- ja/tai teleksinumero. Kaikki asianomaisten osapuolten luottamuksellisina toimittamat kirjalliset huomautukset, tässä ilmoituksessa pyydetyt tiedot mukaan luettuina, ja kirjeenvaihto on varustettava merkinnällä ”Limited” (6), ja niihin on liitettävä polkumyynnin perusasetuksen 19 artiklan 2 kohdan ja tukien vastaisen perusasetuksen 29 artiklan 2 kohdan mukaisesti ei-luottamuksellinen yhteenveto, joka varustetaan merkinnällä ”FOR INSPECTION BY INTERESTED PARTIES” (asianomaisten tarkasteltavaksi).

Komission osoite:

European Commission Directorate General for Trade Directorate B Office: J -79 5/16 B-1049 Brussels Faksi: (32-2) 295 65 05

8. Kieltäytyminen yhteistyöstä

Jos jokin asianomainen osapuoli kieltäytyy antamasta tai ei toimita tarvittavia tietoja määräajassa tai huomattavasti vaikeuttaa tutkimusta, alustavat tai lopulliset päätelmät, jotka voivat olla myönteisiä vai kielteisiä, voidaan tehdä käytettävissä olevien tietojen perusteella polkumyynnin perusasetuksen 18 artiklan ja tukien vastaisen perusasetuksen 28 artiklan mukaisesti.

Jos todetaan, että asianomainen osapuoli on toimittanut vääriä tai harhaanjohtavia tietoja, näitä tietoja ei oteta huomioon ja niiden sijasta voidaan käyttää käytettävissä olevia tietoja. Jos jokin asianomainen osapuoli ei toimi tai toimii vain osittain yhteistyössä ja tästä johtuen päätelmät tehdään käytettävissä olevien tietojen perusteella polkumyynnin perusasetuksen 18 artiklan ja tukien vastaisen perusasetuksen 28 artiklan mukaisesti, lopputulos voi olla kyseiselle osapuolelle epäedullisempi kuin siinä tapauksessa, että se olisi toiminut yhteistyössä.

(1) EYVL L 56, 6.3.1996, s. 1, asetus sellaisena kuin se on viimeksi muutettuna neuvoston asetuksella (EY) N:o 461/2004 (EUVL L 77, 13.3.2004, s. 12).

(2) EYVL L 288, 21.10.1997, s. 1, asetus sellaisena kuin se on viimeksi muutettuna neuvoston asetuksella (EY) N:o 461/2004 (EUVL L 77, 13.3.2004, s. 12).

(3) EYVL L 196, 25.7.2002, s. 11, asetus sellaisena kuin se on viimeksi muutettuna asetuksella (EY) N:o 492/2004 (EUVL L 80, 18.3.2004, s. 6).

(4) EYVL L 196, 25.7.2002, s. 1, asetus sellaisena kuin se on viimeksi muutettuna asetuksella (EY) N:o 492/2004 (EUVL L 80, 18.3.2004, s. 6).

(5) EUVL L 40, 12.2.2004, s. 17.

(6) Tämä tarkoittaa asiakirjan olevan tarkoitettu ainoastaan sisäiseen käyttöön. Se on suojattu Euroopan parlamentin ja neuvoston asetuksen (EY) N:o 1049/2001 (EYVL L 145, 31.5.2001, s. 43) 4 artiklan nojalla. Se on neuvoston asetuksen (EY) N:o 384/96 (EYVL L 56, 6.3.1996, s. 1) 19 artiklan, neuvoston asetuksen (EY) N:o 2026/97 (EYVL L 288, 21.10.1997, s. 1) 29 artiklan, GATT-sopimuksen VI artiklan täytäntöönpanoa koskevan WTO-sopimuksen (polkumyyntikoodin) 6 artiklan sekä tukia ja tasoitustulleja koskevan WTO-sopimuksen 12 artiklan mukainen luottamuksellinen asiakirja.